paragraph_text: Međunarodna klasifikacija bolesti (MKB) najpoznatija je i najprihvaćenija klasifikacija bolesti u svijetu, koja se primjenjuje i u Republici Hrvatskoj. MKB-11 uvodi kategoriju stanja povezanih sa seksualnim zdravljem kao zasebnu skupinu poremećaja pa seksualne disfunkcije, poremećaji s boli pri seksualnom odnosu i rodna neusklađenost prestaju biti duševni poremećaji. U kategoriji duševnih poremećaja ostaju parafilični poremećaji, ali ne i sve parafilije, i njihov broj je znatno smanjen. Spolna orijentacija potpuno je isključena iz MKB-11 pa se ne smatra poremećajem. U MKB se uvodi klasifikacija uzroka seksualnih poremećaja – kao onih povezanih sa zdravstvenim stanjima, psihološkim čimbenicima, psihoaktivnim tvarima, nedostatkom znanja, čimbenicima u odnosu i kulturološkim čimbenicima.